Η τροπονίνη σαν δείκτης διάγνωσης και πρόγνωσης σε περιπτώσεις περιεγχειρητικής βλάβης του μυοκαρδίου μετά από αορτοστεφανιαία παράκαμψη
Authors: Μπαντούρ Αντώνιος 
Published: July 2014

Σκοπός. Η παρούσα διατριβή σκοπό είχε τη διερεύνηση του ρόλου της Τροπονίνης Ι ως αξιόπιστου και εύχρηστου δείκτη παρακολούθησης (monitoring) της μυοκαρδιακής βλάβης, μετά από περιεγχειρητικό έμφραγμα μυοκαρδίου, σε επεμβάσεις αορτοστεφανιαίας παράκαμψης (CABG) με μηχανή εξωσωματικής κυκλοφορίας. Ο λόγος για την πραγματοποίηση αυτής της μελέτης βασίζεται στην ανάγκη για πιο έγκαιρη, οικονομική και αξιόπιστη διάγνωση της περιεγχειρητικής μυοκαρδιακής βλάβης, ώστε αυτή να μπορεί να αντιμετωπιστεί όσο το δυνατόν πιο αποτελεσματικά.Ασθενείς-Μέθοδοι. Συμπεριλάβαμε στη μελέτη ομάδα ασθενών (n=119) που ήταν προγραμματισμένοι για εκλεκτική επέμβαση CABG υπό εξωσωματική κυκλοφορία. Επιπλέον, συμμετείχε ομάδα ασθενών ελέγχου (n=40) που ήταν προγραμματισμένοι για εκλεκτική επέμβαση χειρουργικής θώρακος (αφαίρεση αερωδών κύστεων σε πνευμοθώρακα-πλευρόδεση, λοβεκτομή, πνευμονεκτομή). Εξαιρέθηκαν και των δύο ομάδων ασθενείς με νεφρική και ηπατική ανεπάρκεια, διαταραχές που θα μπορούσαν να οδηγήσουν σε διαταραχές μεταβολισμού και να αλλοιώσουν το τελικό αποτέλεσμα. Οι ασθενείς, πέραν του συνήθους ελέγχου, υποβλήθηκαν σε μέτρηση δεικτών μυοκαρδιακής βλάβης (SGOT,SGPT,CPK,CPK-MB, LDH, μυοσίνη), συμπεριλαμβανομένων μετρήσεων τροπονίνης Ι στα ακόλουθα χρονικά σημεία: μία μέρα πριν το χειρουργείο, άμεσα μετεγχειρητικά, στις 12, 24, 48, 72 και 96 ώρες μετά την επέμβαση.Αποτελέσματα. Τα αποτελέσματα συλλέχθηκαν σε πρόγραμμα Excel της Microsoft Office 2010 και επεξεργάστηκαν με το στατιστικό πρόγραμμα PASW (predictive analysis software της IBM 2009. Η στατιστική διαφορά κρίθηκε με τη μη παραμετρική δοκιμασία Kruskal-Wallis για Κ ανεξάρτητα δείγματα. Η σύγκριση έγινε μεταξύ φυσιολογικών και παθολογικών αποτελεσμάτων για όλες τις παραμέτρους που μελετήθηκαν (SGOT, SGPT,CPK,CK-MB,LDH, μυοσίνης και τροπονίνης Ι). Η απόρριψη της μηδενικής υπόθεσης ήταν όταν το p (asymp sig) ήταν μικρότερο του 5%.Δεν παρατηρήθηκαν σημαντικές διαφορές ως προς την καμπύλη τιμών σε ασθενείς που δεν εμφάνισαν περιεγχειρητικό έμφραγμα/ισχαιμία(=99) ασθενείς. Στους ασθενείς με περιεγχειρητική ισχαιμία (=60) στους οποίους συμπεριλαμβάνονται και οι ασθενείς με μετεγχειρητικό έμφραγμα (n=3) παρατηρήθηκαν οι εξής διαφορές: i) οι τιμές της τροπονίνης Ι είχαν επί βλάβης πρωιμότερη άνοδο σε σχέση με τις τιμές των άλλων δεικτών, ii) οι τιμές της τροπονίνης Ι επί βλάβης είχαν μακρύτερη διάρκεια από ότι των άλλων δεικτών, iii) οι τιμές της τροπονίνης Ι επί ισχαιμίας είχαν βραχύτερη διάρκεια και χαμηλότερο peak σε σχέση με τις τιμές της επί οξέος εμφράγματος. iv) Η στατιστική ανάλυση μας οδήγησε στην πρόταση για καθορισμό ενδεικτικής τιμής βλάβης ισχαιμία (cut-off value) για την τροπονίνη Ι > 4.5ng/mL (Γράφημα 7). v) Δεν παρατηρήθηκε λόγω και του χαμηλού αριθμού ασθενών με παθολογικά μετεγχειρητικά ευρήματα (ισχαιμία -έμφραγμα) ιδιαίτερη συσχέτιση μεταξύ των τιμών της τροπονίνης Ι μετεγχειρητικά και με την μακροχρόνια πρόγνωση των ασθενών αυτών (μετά από ένα εξάμηνο πίνακας 6). Σημειώνεται ότι όλοι οι ασθενείς είχαν άριστη έκβαση, συμπεριλαμβανομένης μίας ασθενούς με περιεγχειρητικό έμφραγμα μυοκαρδίου, που χρειάστηκε επανεγχείρηση 4 μήνες μετά την αρχική.Συμπεράσματα. Από τα ανωτέρω προκύπτει ότι η τροπονίνη Ι αποτελεί αξιόπιστο δείκτη παρακολούθησης περιεγχειρητικής ισχαιμίας/εμφράγματος σε ασθενείς που υποβάλλονται σε καρδιοχειρουργική επέμβαση CABG υπό εξωσωματική κυκλοφορία. Κατά τη διάρκεια της συγγραφής των αποτελεσμάτων της έρευνας μας, έχουν δημοσιευθεί παρόμοιες έρευνες [ Nesher N και συνεργάτες , Onorati F και συνεργάτες, DiStefano και συνεργάτες, Adabag AS, Rector T και συνεργάτες][107,109,159,184] που συμφωνούν και ενισχύουν τα ευρήματα της έρευνας μας.